প্রেমের টানে ঘর বাঁধার আশায় প্রেমিকের সঙ্গে পাবনা এসে ধর্ষিত হয়েছে ঢাকার এক  গার্মেন্টকর্মী। ঘটনার প্রায় ৪৮ ঘণ্টা পর চাটমোহর ও আটঘরিয়া থানা এবং পাবনা ডিবি পুলিশের একটি যৌথ দল অভিযান চালিয়ে ধর্ষিতাকে উদ্ধার ও ঘটনার সঙ্গে জড়িত দুই মহিলাসহ চারজনকে গ্রেপ্তার করেছে।  চাটমোহর থানার ভারপ্রাপ্ত কর্মকর্তা (ওসি) সৈয়দ সহিদ আলম জানান, ধর্ষিত তরুণী ঢাকার হাজারীবাগ এলাকার একটি গার্মেন্টে চাকরি করত। একই এলাকার জুয়েল হোসেন নামের এক যুবক তাকে নানা প্রলোভনে প্রেমের ফাঁদে ফেলে। গত ২০ ফেব্রুয়ারি কথিত প্রেমিক জুয়েল ওই তরুণীকে পাবনার চাটমোহরের কদমতলী গ্রামের মোজাম্মেল হোসেনের বাড়িতে নিয়ে আসে।  জুয়েল ও মোজাম্মেল ঢাকার মোহাম্মদপুর এলাকার একটি চাইনিজ রেস্তরাঁয় কাজ করত। ধর্ষিত ওই তরুণীর উদ্ধৃতি দিয়ে ওসি সহিদ আলম আরো জানান, সোমবার রাতে জুয়েল ও তার বন্ধু মেয়েটিকে একটি বাড়িতে নিয়ে শ্লীলতাহানির সময় স্থানীয় চরমপন্থীদের একটি গ্রুপ এ খবর পেয়ে রাত ১০টার দিকে দুই বন্ধুসহ মেয়েটিকে অপহরণ করে।  স্থানীয়দের কাছ থেকে খবর পেয়ে ওই এলাকায় যৌথ অভিযান চালায় পাবনার ডিবি, চাটমোহর ও আটঘরিয়া থানা পুলিশের তিনটি দল। পুলিশের উপস্থিতি টের পেয়ে চরমপন্থীরা রাতের কোনো এক সময় জুয়েল ও তার বন্ধু মোজাম্মেলকে ছেড়ে দিলেও মেয়েটিকে  অন্যত্র নিয়ে রাতভর ধর্ষণ করে। সোম ও মঙ্গলবার টানা অভিযান চালিয়ে অবশেষে মঙ্গলবার রাতে দিয়ারপাড়া এলাকার একটি বাড়ি থেকে পুলিশ অপহৃত ও ধর্ষিত ওই তরুণীকে উদ্ধার করে। এ ঘটনায় সহযোগিতা ও জড়িত থাকার দায়ে পুলিশ কদমতলী এলাকার মৃত হোসেন প্রামাণিকের ছেলে তোজাম্মেল হোসেন তোজাম, তার মা জাহানারা, ছোট দুবলাপাড়া এলাকার মৃত মনসের প্রামাণিকের ছেলে আতাউর রহমান আতাই এবং দিয়াড়পাড়া এলাকার সুলতান প্রামাণিকের স্ত্রী জোসনা খাতুনকে গ্রেপ্তার করেছে। এদিকে ঘটনার পর থেকে ধর্ষিতার কথিত প্রেমিক জুয়েল ও তার বন্ধু মোজাম্মেল পলাতক রয়েছে। বুধবার  সকালে গ্রেপ্তারকৃতদের আদালতের মাধ্যমে জেল হাজতে পাঠানো হয়েছে। ঘটনার সঙ্গে জড়িত চরমপন্থী দলের সদস্যদের গ্রেপ্তারের জন্য পুলিশি অভিযান অব্যাহত রয়েছে বলে জানিয়েছেন চাটমোহর থানার ওসি।